Folketing
2010-10-26

Altså, når man kan få lov til at købe både cykler og computere for så små penge, at enhver bør sige sig selv, at det er stjålne varer, man står og køber, og straffene typisk er en bøde på omkring 500 kr., ja, så kan det jo godt betale sig, hvis det går godt. Men det skal ikke kunne betale sig, og det skal heller ikke kunne gå godt, og derfor bliver straffene nu markant skærpet. Hvad angår straffene for det, der hedder groft uagtsomt hæleri, altså straffelovens § 303, sker der faktisk en tidobling af bøderne. Hvor man i dag typisk får en bøde på 500 eller 1.000 kr., bliver udgangspunktet i fremtiden en bøde på 10.000 kr. Så begynder det at kunne mærkes, at man får en bøde, og det tror jeg på vil have en effekt. Et andet element er, at man også går ind og fordobler strafferammen i forhold til frihedsberøvelse, sådan at der i grovere tilfælde er mulighed for, at man kan fordoble straffen og også strafudmålingen.